Drie vas wat kollegas se klubgeld steelDie drie het altesame R3,5 mijoen gesteel. (Argieffoto: Josh Appel/Unsplash) Drie munisipale amptenare wat miljoene rande van hulle kollegas se spaargeld gesteel het, is swaar tronkstraf opgelê. Jackie Tshabalala, Letitia Mafuta en Anna Mdangane, almal amptenare van die Rand West City-munisipaliteit, is in die Palm Ridge-handelshof skuldig bevind op 16 aanklagte van diefstal van meer as R3,5 miljoen. Phindi Mjonondwane, woordvoerder van die Nasionale Vervolgingsgesag (NVG) in Gauteng, sê Tshabalala is 15 jaar tronkstraf opgelê, terwyl Mafuta en Mdangane tronkstraf van agt jaar elk opgelê is. Die helfte daarvan is opgeskort vir vyf jaar op voorwaarde dat hulle nie in dié tyd weer skuldig bevind word aan diefstal of poging tot diefstal nie. Munisipale werkers van die vakbond Samwu het vroeër toestemming gekry om ŉ sosiale klub genaamd die Abasebenzi Christmas Club by die plaaslike owerheid op die been te bring. Die doel was om die geld te spaar wat van werkers se salarisse afgetrek is en in die klub se rekening inbetaal is. Die geld sou dan aan die einde van die jaar verdeel word in ooreenstemming met elke lid se bydrae, sê Mjonondwane. Tshabalala, Mafuta en Mdangane was administrateurs van die rekening en het tekenregte daarop gehad. Tshabalala het in die salarisafdeling gewerk, terwyl Mafuta en Mdangane algemene werkers by die munisipaliteit was. Die klub se rekening en dié van die vaardigheidsontwikkelingsheffing is gekoppel en die geld vir die heffing is verkeerdelik in die klub se bankrekening inbetaal. “Die drie het daarna dié geld in hul private bankrekeninge vir persoonlike gebruik inbetaal,” sê Mjonondwane. Tshabalala se posisie het hom toegang tot die betaalstelsel van die munisipaliteit gegee en hy het groot bedrae geld van die sosiale klub se bankrekeninge na die drie se eie rekeninge oorbetaal. Staatsaanklaer Frans Mhlongo het aangevoer die oortreding was uiters ernstig en dat hul werkgewer die drie in ŉ vertrouensposisie geplaas het. Mhlongo het voorts aangevoer die drie is aangespoor deur hebsug, het hul mag misbruik en gesteel by diegene wat hulle betaal het. “Die diefstal van openbare geld is veral skadelik waar die marges klein is en skenkings moeilik is om te doen, veral in ŉ ekonomie wat swaar kry. Elke rand word benodig vir die plaaslike regering en hierdie soort geldelike verlies kan katastrofies wees vir die goeie naam van die munisipaliteit en sy voortgesette bedrywighede,” het Mhlongo aan die hof gesê. “Die beskuldigdes het geld weggeneem van waardige projekte.” Die hof het bevind die drie het geen reg of rede gehad om die geld in hul eie bankrekeninge in te betaal nie en hulle skuldig bevind.